Suurbritannia rahva otsus Euroopa Liidust lahkuda jahmatas paljusid maailmakuulsaid staare, kes andsid oma arvamusest teada sotsiaalmeedia vahendusel.
Lahkujad moodustasid 33 miljonist hääletanust 52 protsenti ning Briti peaminister David Cameron teatas samal päeval tagasiastumisest. Briti nael langes 30 aasta madalaimale tasemele.
«Ma soovin rohkem kui eales varem, et maagia oleks päris,» ahastas «Harry Potteri» autor J.K. Rowling Twitteris. «Hüvasti, UK!»
«Ma ei mõista, mis Suurbritannias toimub,» väljendas saatejuht James Corden šokki. «Mul on Briti noortest tohutult kahju. Ma kardan, et teid veeti täna alt.»
«Palju õnne, lahkujad. Tagurpidikäik on risti ja alla - olge siduripedaaliga õrnad,» torkas näitleja Hugh Laurie.
«Kuidas see tugevam majandus ja tervishoiusüsteem nüüd paistab? Njah, noored. Me oleme nüüd kõik täiega p***s,» märkis lauljatar Lily Allen.
«Palju edu naelaga. Teil kulub nüüd 15 aastat, et selle väärtus tagasi saada,» arvas näitlejanna Lindsay Lohan.
«Ma tõesti usun, et see on üks kohutavamaid asju, mis on minu eluajal toimunud. Ma tundsin täna hommikul sellist hirmu, millist ma pole kunagi varem kogenud,» tunnistas lauljatar Ellie Goulding.
«Ümberkukkunud piima pärast pole mõtet pisaraid valada. Nüüd tuleb sellega võimalikult hästi toime tulla,» ütles laulja Boy George.
«UKst tuli hommikul šokeeriv uudis. See päev läheb kindlasti ajalooraamatutesse kirja,» nentis saatejuht Ryan Seacrest.